**Nota sobre la Sentència del Tribunal Constitucional referent a l'Impost sobre l'increment de valor dels terrenys de naturalesa urbana**

Per Sentència de data 11 de maig del 2017el Ple del Tribunal Constitucional, per unanimitat, ha estimat la qüestió d'inconstitucionalitat plantejada pel Jutjat Contenciós Administratiu núm. 1 de Jerez de la Frontera en relació amb els articles 107 i 110.4 del Text refós de la llei reguladora de les hisendes locals, referent a l'Impost sobre l'increment de valor dels terrenys de naturalesa urbana.

El Tribunal Constitucional declara inconstitucionals i nuls els esmentats articles però *“****únicamente en la medida que someten a tributación situaciones de inexistencia de incrementos de valor".***

En relació a l'abast de la sentència, el Tribunal Constitucional manifesta en el seu fonament de dret 5è, que la forma de determinar l'existència o no d'un increment de valor susceptible de tributació només correspon al legislador, en la seva llibertat de configuració normativa, a partir de la publicació de la sentència, portant a terme les modificacions o adaptacions corresponents.

Per tant, tal com declara el Tribunal Constitucional, resulta clar que la competència per establir la forma de determinar l’existència o no d’un increment de valor, únicament correspon al legislador i, per consegüent, tant l'Administració local com els contribuents afectats hauran d’estar a la regulació que d’aquesta qüestió efectuï el legislador, atenent al mandat que resulta de la pròpia sentència del Tribunal Constitucional.

Per consegüent, mentre no es produeixi l'esmentada reforma, la normativa reguladora de l'Impost sobre l'increment de valor dels terrenys de naturalesa urbana continua vigent, per la qual cosa, en aplicació del principi de legalitat, és obligació dels contribuents practicar les corresponents autoliquidacions en els supòsits de transmissions de béns immobles de naturalesa urbana.

Per últim, aquest Organisme de Gestió Tributària vol manifestar el seu interès i preocupació en què la reforma de l'Impost sigui tramitada amb urgència, per tal d'aconseguir una ràpida aplicació dels fonaments del Tribunal Constitucional en defensa del drets dels ciutadans afectats.